**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 23.07.2019, ora 08.00 – 24.07.2019, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 24.07.2019, ora 07.00**

**Institutul Naţional de Hidrologie şi Gospodărire a Apelor** (I.N.H.G.A.) a emis la 23.07.2019, ora 11:45, **ATENȚIONAREA HIDROLOGICĂ Nr. 51 – COD GALBEN**, valabilă în intervalul *23.07.2019, ora 13:00 – 24.07.2019, ora 10:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Olt - afluenţii aferenţi bazinului superior şi mijlociu, Ialomiţa, Buzău, Trotuş şi râurile din Dobrogea*, cu posibile depăşiri ale **COTELOR DE ATENŢIE.**

Această **ATENȚIONARE HIDROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- BACĂU, BRAŞOV, BUZĂU, CONSTANŢA, COVASNA, DÂMBOVIŢA, HARGHITA, IALOMIŢA, NEAMŢ, PRAHOVA, SIBIU, TULCEA şi VRANCEA (13 prefecturi)– COD GALBEN*.

**RÂURI**

**Debitele au fost, în general, staţionare**, exceptând râurile din bazinele hidrografice: Târnave, Bistriţa, Trotuş, bazinele superioare ale Oltului, Argeşului, Ialomiţei şi pe râurile din Dobrogea, unde au fost în creştere ca uarmare a precipitaţiilor căzute în interval şi propagării.

Scurgeri importante pe versanţi, torenţi, pâraie, viituri rapide şi creşteri de debite şi niveluri, s-au produs pe unele râuri mici aferente zonelor de deal și munte din centrul, estul şi sudul ţării, datorită precipitaţiilor sub formă de aversă, cu caracter torenţial, căzute în interval.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul Prutului aval de Stânca Costeşti şi pe unii afluenţi ai Prahovei şi mai mici (sub 30% din normalele lunare) pe râurile din bazinele hidrografice: Lăpuș, Crasna, Crişul Repede, Moravița, în bazinul superior şi mijlociu al Oltului, pe unele râuri din bazinul superior al Argeşului, Rm. Sărat, Bârlad, Jijia, pe unii afluenţi ai Mureşului (Luţ, Comlod, Iara, Feernic, Domald, Secaș, Sebeş, Râul Mare) şi pe unele râuri din Dobrogea.

În interval au fost emise **3 ATENȚIONĂRI HIDROLOGICE** pentru fenomene imediate.

Este în vigoare **ATENŢIONAREA HIDROLOGICĂ nr. 51** din 23.07.2019.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staţionare**, exceptând cursul mijlociu al Oltului şi cursurile inferioare ale Târnavelor, Argeşului, Ialomiţei, Bistriţei şi Trotuşului, unde vor fi în creştere prin propagare.

Sunt posibile scurgeri importante pe versanţi, torenţi, pâraie, viituri rapide cu efecte de inundaţii locale şi creşteri de debite şi niveluri pe unele râuri mici aferente zonelor de deal și munte, cu precădere din sudul şi estul ţării, datorită precipitaţiilor sub formă de aversă, cu caracter torenţial, prognozate.

Se menţine în vigoare **ATENŢIONAREA HIDROLOGICĂ nr. 51** din 23.07.2019 până la ora 10.

**DUNĂRE**

**Debitul la intrarea în ţară (secţiunea Baziaş) în intervalul 23.07 – 24.07.2019 a fost în scădere, având valoarea de 3100 m3/s**, sub media multianuală a lunii iulie (5350 m3/s).

În aval de Porţile de Fier debitele au fost în scădere pe sectoarele Gruia – Calafat și Oltenița – Tulcea și în creștere pe sectorul Bechet – Giurgiu.

**Debitul la intrarea în ţară (secţiunea Baziaş) va fi în scădere (3000 m3/s).**

În aval de Porţile de Fier, debitele vor fi în scădere pe sectoarele Gruia – Bechet şi Vadu Oii – Tulcea, în creştere pe sectorul Corabia – Giurgiu şi relativ staţionare pe sectorul Olteniţa – Hârşova.

**2.** **Situaţia meteorologică în intervalul 23.07.2019, ora 09.00 –24.07.2019, ora 06.00**

**Administraţia Naţională de Meteorologie** (A.N.M.) a emis la 23.07.2019, la ora 10:00, **ATENȚIONAREA METEOROLOGICĂ Nr. 70** - **COD GALBEN**, conform căreia:

„*În intervalul 23 iulie, ora 12 – 23 iulie, ora 23, în Muntenia, Dobrogea, jumătatea de vest a Moldovei, Carpații Orientali și local în Carpații Meridionali vor fi perioade cu instabilitate atmosferică accentuată ce se va manifesta prin averse cu caracter torențial, frecvente descărcări electrice, intensificări de scurtă durată ale vântului, vijelii și pe arii restrânse grindină. În intervale scurte de timp sau prin acumulare, cantitățile de apă vor depăși 20...25 l/mp și izolat 40...50 l/mp.”*

Această **ATENȚIONARE METEOROLOGICĂ** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- *ARGEŞ, BACĂU, BISTRIŢA-NĂSĂUD, BRAŞOV, BRĂILA, BUZĂU, CĂLARAŞI, CONSTANŢA, COVASNA, DÂMBOVIŢA, GIURGIU, HARGHITA, IALOMIŢA, ILFOV, MUREŞ, NEAMŢ, PRAHOVA, SIBIU, SUCEAVA, TELEORMAN, TULCEA, VÂLCEA, VRANCEA şi Municipiul BUCUREŞTI (24 prefecturi)- COD GALBEN.*

**ÎN ŢARĂ**

Vremea a fost în general instabilă, iar regimul termic caracterizat de valori diurne, ușor mai ridicate decât mediile multianuale în sud-vest și mai coborâte decât acestea în restul țării. Cerul a fost variabil, însă din a doua parte a zilei gradul de instabilitate atmosferică a fost în creștere și s-a manifestat prin accentuarea înnorărilor și perioade în care au fost averse, local însoțite de descărcări electrice și de intensificări de scurtă durată ale vântului. Astfel de fenomene s-au semnalat pe arii relativ extinse în regiunile extracarpatice, local în cele centrale precum și la deal și la munte și doar izolat în restul teritoriului. Ploile au avut și caracter torențial, iar cantitățile de apă înregistrate până la transmiterea acestui raport au depășit pe arii restrânse 15 l/mp (până la 25 l/mp în județul Dâmbovița). Izolat, au fost consemnate vijelii pe raza județelor Harghita și Dâmbovița (la rafală vitezele atingând până la 68 km/h), iar în județul Teleorman, din surse externe căderi de grindină. Temperaturile maxime s-au încadrat între 20 de grade la Miercurea Ciuc și 35 de grade la Calafat, iar la ora 06.00 erau 9 grade la Miercurea Ciuc și 21 de grade la Constanța-dig.

***Observaţie:*** *de ieri dimineață, de la ora 06.00, au fost în vigoare 4 mesaje cod galben ce au vizat fenomene meteorologice periculoase imediate, după cum urmează:*

*- 2 mesaje emise de SRPV Craiova;*

*- 1 mesaj emis de SRPV Bacău;*

*- 1 mesaj emis de CNPM pentru Muntenia.*

**LA BUCUREŞTI**

Vremea s-a răcit semnificativ față de ziua anterioară, iar gradul de instabilitate atmosferică a fost în creștere. Înnorările s-au accentuat treptat din a doua parte a zilei, iar începând cu orele serii au fost perioade în care s-au semnalat averse. Vântul a suflat slab și moderat. Temperatura maximă a fost de 27 de grade la Afumați și Băneasa și 29 de grade la Filaret, iar la ora 06.00 se înregistrau 17 grade la Băneasa și 18 grade la Afumați și Filaret.

**3. Prognoza meteorologică în intervalul 24.07.2019, ora 09.00 –25.07.2019, ora 09.00**

**ÎN ŢARĂ**

Vremea se va ameliora sub aspectul ploilor și se va încălzi ușor îndeosebi în jumătatea de nord a țării. Cerul va fi variabil, cu înnorări temporar accentuate după-amiaza și la începutul nopții când se vor semnala ploi de scurtă durată și posibil descărcări electrice, local în zonele montane și submontane și doar izolat în restul teritoriului, cu o probabilitate mai mare de apariție în centru, sud și est. Vântul va sufla slab și moderat, cu intensificări de scurtă durată asociate ploilor. Temperaturile maxime vor fi cuprinse între 24 și 32 de grade, iar cele minime între 9 și 21 de grade. Dimineața, izolat în zonele joase de relief din centru va fi ceață.

**LA BUCUREŞTI**

Vremea se va încălzi ușor. Cerul va fi variabil, cu înnorări temporare în special spre seară și în prima parte a nopții, când trecător vor fi posibile ploi de scurtă durată. Vântul va sufla slab și moderat. Temperatura maximă va fi de 29....30 de grade, iar cea minimă de 16...17 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE